Taks-partytjie verby vir dié wat in buiteland werk | Netwerk24
Taks-partytjie verby vir dié wat in buiteland werk
Deur Francois Williams 21 Julie 2017 09:00
Tertius Troost, belastingkonsultant by Mazars.
Suid-Afrikaners wat ná 1 Maart 2019 vir langer as 183 dae per jaar in die buiteland werk, sal nie meer belasting kan vryspring nie.
'n Wysiging aan hoe Suid-Afrikaners wat oorsee werk, belas word, is een van die voorstelle in die konsepwysigingswetsontwerp oor belastingwette wat die nasionale tesourie dié week vir openbare kommentaar bekend gemaak het.
Dit is om die belastingvoorstelle wat Pravin Gordhan, vorige minister van finansies, in Februarie aangekondig het, van krag te maak.
Jerry Botha, besturende vennoot van Tax Consulting, verduidelik buitelandse inkomste van Suid-Afrikaanse werknemers sal dus ten volle belasbaar wees en die enigste verligting wat geëis kan word, is in die vorm van 'n belastingkrediet vir belasting wat reeds in die buitelandse jurisdiksie betaal is.
'n Werknemer wat byvoorbeeld in die 45%-belastingkerf val en in die buitelandse jurisdiksie teen 'n koers van 25% belas word, sal steeds die oorblywende 20% aan die Suid-Afrikaanse Inkomstediens moet afstaan.
Tertius Troost, belastingkonsultant by Mazars, sê die wysiging sal die meeste Suid-Afrikaanse belastingbetalers raak wat tydelik oorsee werk en sal veral mense raak wat geld verdien in lande met 'n baie lae of 'n nulbelastingkoers.
"Dit was 'n omstrede kwessie sedert dit vroeër vanjaar aangekondig is. Dit sal byvoorbeeld werknemers raak wat gesekondeer word om vir ses maande per jaar oorsee te gaan werk," sê Troost.
Jerry Botha, besturende vennoot by Tax Consulting.
Tans hoef Suid-Afrikaanse inwoners wat vir meer as 183 dae per jaar in die buiteland werk nie belasting in Suid-Afrika te betaal op die inkomste wat hulle in die buiteland verdien nie.
Die tesourie het voorgestel dat die wysiging op 1 Maart 2019 in werking tree.
Botha meen een alternatief vir Suid-Afrikaners wat oorsee werk, is om te emigreer.
'n Ander opsie is om 'n belastingverdrag-verblyf in die ander land te probeer vestig, hoewel dit 'n baie ingewikkelde proses kan wees om daarvoor aansoek te doen.
Botha sê sommige Suid-Afrikaners wat oorsee werk, skat dis dalk goedkoper om bloot terug te kom huis toe, veral in die lig van die hoër lewenskoste oorsee.
Die volledige wetswysigings is op die tesourie se webwerf te lese by www.treasury.gov.za.
Kommentaar kan teen 18 Augustus gestuur word aan Nombasa Langeni by Nombasa.Langeni@treasury.gov.za en Adele Collins by acollins@sars.gov.za.